NARIADENIE KOMISIE (ES) č. 1150/2009
z 10. novembra 2009,
ktorým sa mení a dopĺňa nariadenie (ES) č. 1564/2005, pokiaľ ide o štandardné formuláre na uverejňovanie oznámení v rámci verejného obstarávania v súlade so smernicami Rady 89/665/EHS a 92/13/EHS
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov preskúmavania v rámci verejného obstarávania tovarov a prác (1), a najmä na jej článok 3a,
so zreteľom na smernicu Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych predpisov Spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore (2), a najmä na jej článok 3a,
so zreteľom na smernicu Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (3), a najmä na jej článok 44 ods. 1,
so zreteľom na smernicu Európskeho parlamentu a Rady 2004/18/ES z 31. marca 2004 o koordinácii postupov zadávania verejných zákaziek na práce, verejných zákaziek na dodávku tovaru a verejných zákaziek na služby (4), a najmä na jej článok 36 ods. 1,
po porade s Poradným výborom pre verejné zákazky,
keďže:
(1)
Smernice 89/665/EHS a 92/13/EHS, zmenené a doplnené smernicou Európskeho parlamentu a Rady 2007/66/ES (5), umožňujú členským štátom ustanoviť skrátenie lehoty na podanie žiadosti o neúčinnosť verejnej zákazky, ak obstarávateľ alebo verejný obstarávateľ uverejnil oznámenie o výsledku verejného obstarávania v súlade so smernicou 2004/17/ES alebo smernicou 2004/18/ES bez toho, aby pred tým uverejnil oznámenie o vyhlásení verejného obstarávania, a to za predpokladu, že oznámenie o výsledku verejného obstarávania obsahuje odôvodnenie rozhodnutia zadať zákazku bez predchádzajúceho uverejnenia oznámenia o vyhlásení verejného obstarávania v Úradnom vestníku Európskej únie.
(2)
Štandardné formuláre oznámenia o výsledku verejného obstarávania sú ustanovené v prílohách III a VI k nariadeniu Komisie (ES) č. 1564/2005 zo 7. septembra 2005, ktorým sa ustanovujú štandardné formuláre na uverejňovanie oznámení v rámci postupov verejného obstarávania podľa smerníc Európskeho parlamentu a Rady 2004/17/ES a 2004/18/ES (6). S cieľom zaistiť úplnú účinnosť smerníc 89/665/EHS a 92/13/EHS, zmenených a doplnených smernicou 2007/66/ES, by sa štandardné formuláre týchto oznámení mali prispôsobiť tak, aby obstarávatelia a verejní obstarávatelia mohli do týchto oznámení začleniť odôvodnenie uvedené v článku 2f smerníc 89/665/EHS a 92/13/EHS.
(3)
V smerniciach 89/665/EHS a 92/13/EHS sa ustanovuje, že oznámenie o dobrovoľnej transparentnosti ex ante sa má používať s cieľom zaistiť predzmluvnú transparentnosť na dobrovoľnom základe. Pre toto oznámenie je nutné ustanoviť štandardný formulár.
(4)
Nariadenie (ES) č. 1564/2005 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1564/2005 sa mení a dopĺňa takto:
1.
Názov sa nahrádza takto:
2.
Za prvú citáciu sa vkladajú tieto právne základy:
„so zreteľom na smernicu Rady 89/665/EHS z 21. decembra 1989 o koordinácii zákonov, iných právnych predpisov a správnych opatrení týkajúcich sa uplatňovania postupov preskúmavania v rámci verejného obstarávania tovarov a prác (7), a najmä na jej článok 3a,
so zreteľom na smernicu Rady 92/13/EHS z 25. februára 1992, ktorou sa koordinujú zákony, iné právne predpisy a správne opatrenia o uplatňovaní právnych predpisov Spoločenstva o postupoch verejného obstarávania subjektov pôsobiacich vo vodnom, energetickom, dopravnom a telekomunikačnom sektore (8), a najmä na jej článok 3a.
3.
Vkladá sa tento článok 2a:
„Článok 2a
Od dátumu nadobudnutia účinnosti príslušných vnútroštátnych opatrení, ktorými sa transponuje smernica Európskeho parlamentu a Rady 2007/66/ES (9), a najneskôr od 21. decembra 2009 používajú verejní obstarávatelia a obstarávatelia na uverejnenie oznámenia uvedeného v článku 3a smerníc 89/665/EHS a 92/13/EHS v Úradnom vestníku Európskej únie štandardný formulár ustanovený v prílohe XIV k tomuto nariadeniu.
4.
Príloha III sa nahrádza textom uvedeným v prílohe I k tomuto nariadeniu.
5.
Príloha VI sa nahrádza textom uvedeným v prílohe II k tomuto nariadeniu.
6.
Text v prílohe III k tomuto nariadeniu sa dopĺňa ako príloha XIV.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. novembra 2009